KIRJALLINEN KYSYMYS E-1285/98

esittäjä(t): Gerardo Fernández-Albor (PPE) komissiolle

(29. huhtikuuta 1998)

Aihe: Latinalaista Amerikkaa koskevan kumppanuuden kehittäminen

Komissio on tunnustanut, että Euroopan unionin on voimistettava yhteistoimintansa ulkoasiain alalla ja huomioitava näin kansalaisten kasvavat pyynnöt yhdenmukaisemmasta, johdonmukaisemmasta ja tehokkaammasta toiminnasta rauhan hyväksi. Kuluvan vuoden poliittisia prioriteetteja harkitessaan komissio viittasi siihen, että Latinalaisen Amerikan ja EU:n välisiin suhteisiin olisi kiinnitettävä erityistä huomiota kumppanuusvälineiden kehittämisen kautta.

Euroopan unionin ja Latinalaisen Amerikan väliset suhteet ovat erittäin tärkeät. Tällä komission ehdotuksella on vielä suurempi merkitys arvioitaessa tehokkaalla tavalla Euroopan unionin tämänvuotisia poliittisia prioriteetteja.

Voiko komissio kertoa, mitkä ovat tämänvuotiset näkymät Latinalaista Amerikkaa koskevien kumppanuusvälineiden kehittämisen suhteen? Mitä ennusteita niiden suhteen on olemassa tällä hetkellä?

Komission jäsenen Manuel Maríninkomission puolesta antama vastaus

(29. toukokuuta 1998)

Euroopan yhteisön ja Latinalaisen Amerikan välisten suhteiden vahvistaminen on yhteisön ulkopolitiikan ensisijaisia tavoitteita, kuten käy ilmi komission asiakirjasta "Euroopan unioni -Latinalainen Amerikka: yhteistyökumppanuuden vahvistamisen nykytilanne ja tulevaisuuden näkymät 1996-2000(1)".

Suhteita vahvistetaan politiikan, kaupan ja yhteistyön aloilla. Politiikan tasolla on korostettava San Josén ryhmän ja Rion ryhmän kanssa toteutettujen ministerikokousten lisäksi sitä, että eri alueellisten ryhmien kanssa käytävä poliittinen vuoropuhelu on institutionalisoitu. Erityisesti voi mainita seuraavat tapaamiset: yhteisön ja San Josén ryhmän ministerikokous (San José, 10.2.1998), jossa korostettiin tarvetta analysoida mahdollisuuksia laajentaa ja monipuolistaa osapuolten keskinäistä kauppaa ja investointeja muuttamalla tarpeen vaatiessa kauppasuhteiden kehystä, yhteisön ja Rion ryhmän ministerikokous (Panama, 11.-12.2.1998), jossa todettiin, että yhteisön ja Latinalaisen Amerikan ja Karibian alueen valtion- tai hallitusten päämiesten vuonna 1999 järjestettävän huippukokouksen organisoinnissa ja valmistelussa oli edistytty merkittävästi ja että oli päästy yksimielisyyteen CEFIR-hankkeen (Centro de formacíon para la integración régional, alueellisen integraation koulutuskeskus) vahvistamisesta, yhteisön ja Andien ryhmän ministerikokous (Panama, 12.2.1998); kokouksen osalta on mainittava, että lähiaikoina tulee voimaan Andien yhteisön ja Euroopan yhteisön välinen puitesopimus, joka vahvistaa ryhmien välistä yhteistyötä huomattavasti.

Eri maiden ja alueellisten ryhmittymien kanssa järjestettiin Panaman kokouksen yhteydessä seuraavat ministerikokoukset: yhteisön ja Meksikon välinen kokous, joka oli ensimmäinen yhteisön ja Meksikon välisten, 8.12.1997 allekirjoitettujen sopimusten mukainen poliittisen vuoropuhelun käymiseksi pidettävä kokous, yhteisön ja Chilen välisessä kokouksessa käsiteltiin perusteellisesti yhteisön ja Chilen välisen yhteistyötä koskevan puitesopimuksen täytäntöönpanoa, jotta poliittinen ja taloudellinen assosioituminen voitaisiin aikanaan toteuttaa, yhteisön ja Mercosurin välisessä kokouksessa vahvistettiin, että on osapuolten edun mukaista lujittaa keskinäisiä suhteita kaupan, investointien ja yhteistyön aloilla. Kokoukset todistavat, kuinka dynaamiset yhteisön ja Latinalaisen Amerikan väliset suhteet nykyisin ovat. Lisäksi komissio osaltaan pyrkii lujittamaan alueen demokraattista kehitystä ja antamaan sille institutionaalista tukea.

Kaupankäynti ja alueellinen integraatio: Mercosurin ja Chilen kanssa tehtyjä puitesopimuksia kehitetään parhaillaan, jotta aikanaan voitaisiin tehdä alueiden väliset assosioitumissopimukset, panna täytäntöön väliaikainen sopimus ja tehdä esitys direktiiviksi, jolla annetaan lisävaltuudet neuvottelujen käymiseksi kuten on sovittu Meksikon kanssa tehdyssä poliittista ja kaupallista yhteistoimintaa koskevassa sopimuksessa Andien aluetta koskevan yleisen tullietuusjärjestelmän voimassaolon jatkaminen huumeita koskeva erityinen vuoropuhelu yhteisön ja Rion ryhmän 5. talouden ja kaupan korkean tason kokous (6.5.1998) Andien ryhmän kanssa järjestettävä Lontoon Business Forum (25.-27.5.1998).

Yhteisön kehitysyhteistyötuki muodostaa 62 % julkisen sektorin Latinalaiselle Amerikalle antamasta kehitysavusta, joten yhteisö on tämän sektorin avunantajista merkittävin. Yhteistyöstrategia tähtää taloudellisten reformien tukemiseen ja kansainvälisen kilpailukyvyn parantamiseen. Lisäksi on mainittava ohjelmat, joilla pyritään vähentämään köyhyyttä ja syrjäytymistä, ja erittäin aktiivinen osallistuminen keskinäisen riippuvuuden alueilla, joita ovat esimerkiksi ympäristö, huumeet, väestö, tiede ja teknologia sekä kulttuuri.

Kutakin maata koskevien monivuotisten suuntaviivojen esittely on aloitettu neuvoston ALA-komiteassa (Aasian ja Latinalaisen Amerikan kehitysmaat). Suuntaviivoissa määritellään käytännössä yhteisön ja Latinalaisen Amerikan yhteistyön ensisijaiset alueet.

(1) KOM(95) 495 lopullinen.